Minister sê jammer oor voorval by ANC-byeenkomsDie ANC het Saterdag sy provinsiale manifesbekendstelling by Mount Frere in die Oos-Kaap gehou. Foto: Twitter Stella Ndabeni-Abrahams, minister van kommunikasie, het Saterdag ŉ verskoning uitgereik oor die voorval wat vroeër die dag by die bekendstelling van die ANC se provinsiale manifes gebeur en joernaliste warm onder die kraag gelaat het. Die ANC het gister sy provinsiale manifesbekendstelling by Mount Frere in die Oos-Kaap gehou. Talle ANC-ondersteuners en verslaggewers het die geleentheid bygewoon. Toe Paul Mashatile, tesourier-generaal van die ANC, opstaan om sy toespraak te lewer, het ŉ groep ANC-lede ingekom en betoog, gesing en plakkate rondgeswaai. Die SAUK berig die betogers is ontevrede oor ŉ gebrek aan dienslewering en wou by die ANC weet hoekom hulle moet stem as daar nie aan hul klagtes gehoor gegee word nie. ‘n Skermskoot van ‘n SAUK-uitsending wat toon hoe ‘n hand oor die SAUK-kamera se lens gehou word. (Skermskoot: SAUK) Verslaggewers het nader aan die groep betogers beweeg om die betoging op kamera vas te vang en om met hulle te praat. Dit is toe dat Ndabeni-Abrahams haar hand oor die SAUK se kameralens geplaas het en die joernaliste opdrag gegee het om onmiddellik op te hou om verslag te doen. Die ontevrede media het summier antwoorde van die ANC se provinsiale leierskap geëis. Hulle is daarna toegelaat om voort te gaan met hul verslaggewing. Ndabeni-Abrahams het later ŉ verklaring uitgereik waarin sy om verskoning vra vir die voorval. “Ek wil graag die media en Suid-Afrikaners oor die algemeen verseker van my onwrikbare toegewydheid aan mediavryheid,” lui die verklaring. “Ek is opreg spyt oor die voorval.” Stella Ndabeni-Abrahams (Argieffoto: Flickr/GovernmentZA) Ook Lulama Ngcukaitobi, provinsiale sekretaris van die ANC in die Oos-Kaap, het in ŉ verklaring om verskoning gevra vir Ndabeni-Abrahams se gedrag. “Ons vra opreg om verskoning aan die lede van die media wat deur die voorval geraak is. Dit is die ANC in die provinsie se siening dat mediavryheid te alle tye beskerm moet word en al die leiers, lede en ondersteuners van die ANC is verbind tot hierdie grondwetlike beginsel,” sê Ngcukaitobi. Hy het die versekering gegee dat so ŉ voorval nie weer sal plaasvind nie.